桃樂妃·斯皮爾斯

桃樂妃·碧翠絲·斯皮爾斯係一位英國精算師，更加係英國第一位女性精算師。喺劍橋大學紐納姆學院數學系畢業之後，佢去咗Guardian Assurance Company到打工，1923年喺Institute of Actuaries到通過考試獲得精算師資格。

由1940年代到1954年，桃樂妃喺Guardian Assurance Company同鷹星保險到兼職做精算師。正職以外佢亦都係猶太女人聯盟嘅財政，佢1977年9月2號喺美度石士郡布倫特區逝世。

早年及教育 
桃樂妃·碧翠絲·戴維斯1897年5月25號喺倫敦 Hackney 出世，父母係Samuel Davis同Sarah Samuel，佢係三姊妹中間嗰個。佢阿爸Samuel係Jewish Free School嘅校長。桃樂妃小學讀 Wilton Road School，中學讀獨立學校 City of London School for Girls，之後入咗劍橋大學紐納姆學院讀數學。

打工 
1918年畢業之後，桃樂妃去咗 Guardian Assurance Company 到打工，同時佢一路進修，準備去 Institute of Actuaries 到讀書，喺1920年成功入學。而事實上，學院喺早一年先至開會全票通過準收女學生。1923年佢通過所有考試，成為英國第一個精算師。三年後，佢成為Institute of Actuaries嘅會議入面第一個帶領討論嘅女人。後來一啲佢之後嘅男精算師評論話「之前有份支持收女學生嘅人好應該恭喜佢地自己」。

個人生活 
桃樂妃喺1931年嫁咗畀工業化學家亨利·米高·斯皮爾斯，亨利其實一早想娶佢，但係嗰時 Guardian Assurance Company 仲有唔請已婚女人嘅政策，所以佢拒絕咗亨利嘅求婚。婚後桃樂妃做咗一排家庭主婦，生咗兩個仔。1932年至1938年，佢喺Institute of Actuaries嘅持續死亡率調查部門做嘢。1940年代至1954年，桃樂妃喺Guardian Assurance Company同鷹星保險到兼職，做返精算師嘅工作。工作以外，佢係猶太女人聯盟議會成員，亦都係財政。

1977年9月2號，桃樂妃喺美度石士郡布倫特區嘅美度石士中央醫院逝世，享年80歲。

英國精算師